**Nota informativă**

**la proiectul hotărârii Guvernului pentru modificarea unor hotărâri de Guvern (în vederea punerii în aplicare a cadrului normativ privind cheiurile temporare)**

|  |
| --- |
| **1. Denumirea autorului și, după caz, a participanților la elaborarea proiectului** |
| Ministerul Infrastructurii și Dezvoltării Regionale. |
| **2. Condițiile ce au impus elaborarea proiectului de act normativ și finalitățile urmărite** |
| În conformitate cu prevederile Legii nr. 176/2013 privind transportul naval intern al Republicii Moldova și în scopul realizării Strategiei de transport și logistică 2013-2020, aprobată prin Hotărârea de Guvern nr. 827/2013, Guvernul a aprobat Regulamentul privind modul de amenajare şi exploatare a cheiurilor temporare şi edificiilor provizorii aferente pe căile navigabile interne ale Republicii Moldova (Hotărârea Guvernului nr. 546/2019), prin care a fost stabilit cadrul de reglementare, care asigură desfășurarea în siguranță a activităților de încărcare/descărcare a mărfurilor transportate prin intermediul transportului naval la cheiurile situate în afara complexului portuar Giurgiulești. Astfel, de-facto se asigura transbordarea produselor cereale în câteva sectoare, aflate pe malul r. Prut, între satele Giurgiulești și Cîșlița-Prut. Cu toate acestea, ulterior autoritățile competente au identificat riscuri și deficiențe ce țin de reglementarea activității cheiurilor temporare în zona frontierei de stat și a modului de amenajare a cheiurilor evocate prin prisma cadrului normativ privind protecția mediului. În context, a fost adoptată Legea nr. 259/2023 pentru modificarea unor actelor normative. Legea în cauză prevede modificarea Legii nr. 440/1995 cu privire la zonele și fâșiile de protecție a apelor râurilor și bazinelor de apă, Legii nr. 149/2006 privind fondul piscicol, pescuitul și piscicultura, Codului subsolului nr. 3/2009, Legii nr. 215/2011 cu privire la frontiera de stat a Republicii Moldova și Legii nr. 176/2013 privind transportul naval intern al Republicii Moldova. În urma punerii în aplicare a normelor respective, urmează a fi facilitat modul de instituire și funcționare a cheiurilor temporare și simplificate procedurile de curățare a șenalului navigabil.Astfel, modificările efectuate în actele legislative nominalziate supra urmează de prevăzut în cadrul normativ secundar fiind propuse modificări în Hotărârea Guvernului nr. 546/2019 și Hotărârea Guvernului nr. 706/2018.  |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul nu transpune legislația Uniunii Europene. |
| **4. Principalele prevederi ale proiectului şi evidențierea elementelor noi** |
| Proiectul în cauză vine să elimine norme, care ar permite interpretarea eronată a prevederilor Regulamentului privind modul de amenajare şi exploatare a cheiurilor temporare și edificiilor provizorii aferente pe căile navigabile interne ale Republicii Moldova, aprobat prin Hotărârea de Guvern nr. 546/2019 și efectuează modificări în Hotărârea Guvernului nr. 706/2018 și anume:- la pct. 4 din Condiții (redenumit din Regulament) se stabilește că pe terenurile din zonele și fîșiile riverane de protecție a apelor rîurilor pot fi efectuate operațiuni de păstrare a mărfurilor, efectuarea activităților economice și vămuirea mărfurilor;- la pct. 6 din Condiții, utilizarea terenurilor în calitate de cheiuri temporare se efectuează în urma coordonării de Serviciul Vamal, Agenției Mediului, Agenției “Apele Moldovei”, Agenției “Moldsilva” și avizării de Agenția Navală și Inspectoratul General al Poliției de Frontieră;- în vederea examinării cererii privind activitatea în zona de frontieră, se stabilește lista documentelor, care urmează a fi prezentate Inspectoratului General al Poliției de Frontieră în vederea desfășurării activității cheiurilor temporare;- se stabilește modul de efectuare a controlului la frontiera de stat în cazul efectuării operațiunilor de transport naval transfrontalier prin intermediul cheiurilor temporare;- se reglementează normele tehnice tip de înzestrare a cheiurilor temporare în cazul activității în zona frontierei de stat;- se stabilesc actele, care trebuie să dețină căpitanul navei pentru navele de navigație internă;- se desemnează instituția responsabilă de instalarea semnalelor de navigație. |
| **5. Fundamentarea economico-financiară** |
| Implementarea proiectului nu necesită cheltuieli suplimentare din bugetul de stat.  |
| **6. Modul de încorporare a actului în cadrul normativ în vigoare** |
| Proiectul modifică Hotărârea Guvernului nr. 546/2019 și Hotărârea Guvernului nr. 706/2018.  |
| **7. Avizarea şi consultarea publică a proiectului** |
| Proiectul urmează a fi avizat de următoarele instituții:- Ministerul Afacerilor Interne;- Ministerul Finanțelor;- Ministerul Justiției;- Ministerul Agriculturii și Industriei Alimentare;- Ministerul Mediului;- Ministerul Dezvoltării Economice și Digitalizării;- Centrul Național Anticorupție.De asemenea, consultarea părților interesate se va realiza în conformitate cu procedura prevăzută de Legea nr.239/2008 privind transparența în procesul decizional, inclusiv prin publicarea anunțului despre inițierea elaborării proiectului de hotărîre pe paginile web: [www.particip.gov.md](http://www.particip.gov.md) și [www.midr.gov.md](http://www.midr.gov.md).  |
| **8.** **Constatările expertizei anticorupție** |
| Proiectul va fi supus expertizei anticorupție, conform prevederilor art. 35 din Legea nr. 100/2017 cu privire la actele normative, iar constatările expertizei vor fi incluse în Sinteza obiecțiilor și propunerilor la proiect. |
| **9. Constatările expertizei de compatibilitate** |
| Proiectul nu transpune legislația Uniunii Europene și nu necesită a fi avizat de Centrul de Armonizare a Legislației. |
| **10. Constatările expertizei juridice** |
| Proiectul va fi supus expertizei juridice, conform prevederilor art. 37 din Legea nr. 100/2017 cu privire la actele normative, iar rezultatele examinării acesteia vor fi incluse în Sinteza obiecțiilor și propunerilor la proiect. |
| **11. Constatările altor expertize** |
| Analiza de impact și proiectul hotărârii Guvernului au fost examinate de Grupul de lucru al Comisiei de stat pentru reglementarea activității de întreprinzător la data de 12.09.2023. |

 **Secretar general al ministerului Angela ȚURCANU**